ระเบียบกรมการขนส่งทางบก ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร (ฉบับที่ 8) พ.ศ. 2547

ระเบียบกรมการขนส่งทางบก
ระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง
(รถแท็กซี่) ในเขตกรุงเทพมหานคร
(ฉบับที่
๘) พ.ศ. ๒๕๔๗
 

ตามที่ได้มีระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร พ.ศ. ๒๕๓๕ ลงวันที่
๑๓ พฤษภาคม ๒๕๓๕ และแก้ไขเพิ่มเติม โดยระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (แท็กซี่) ในเขตกรุงเทพมหานคร (ฉบับที่ ๕) พ.ศ.
๒๕๓๖ ลงวันที่ ๒๓ ธันวาคม ๒๕๓๕ และ (ฉบับที่ ๖) พ.ศ. ๒๕๓๘ ลงวันที่ ๖ กุมภาพันธ์ ๒๕๓๘
ไว้แล้ว นั้น

โดยที่เป็นการสมควรแก้ไขเพิ่มเติม ข้อกำหนดเกี่ยวกับเครื่องหมายที่ต้องจัดให้มีในรถยนต์รับจ้างให้เหมาะสมยิ่งขึ้น
จึงอาศัยอำนาจตามความในมาตรา ๑๐ แห่งพระราชบัญญัติรถยนต์ พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๗) พ.ศ. ๒๕๓๐ อธิบดีกรมการขนส่งทางบก
วางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (แท็กซี่) ในเขตกรุงเทพมหานคร (ฉบับที่ ๘) พ.ศ.
๒๕๔๗

ข้อ ๒[๑]
ระเบียบนี้ให้ใช้บังคับแก่รถยนต์รับจ้าง (รถแท็กซี่)
ที่จดทะเบียนใหม่ตั้งแต่วันที่ ๑๐ มีนาคม ๒๕๔๗ เป็นต้นไป สำหรับรถยนต์รับจ้าง (รถแท็กซี่)
ที่จดทะเบียนไว้ก่อนวันที่ ๑๐ มีนาคม ๒๕๔๗ ต้องจัดให้มีเครื่องหมายตามระเบียบนี้
ภายในหนึ่งร้อยแปดสิบวัน นับแต่วันที่ ๑๐ มีนาคม ๒๕๔๗

ข้อ ๓ บรรดาระเบียบ ข้อบังคับ หรือคำสั่งใดในส่วนที่กำหนดไว้แล้วในระเบียบนี้
หรือซึ่งขัดหรือแย้งกับที่กำหนดไว้ในระเบียบนี้ ให้ใช้ระเบียบนี้แทน

ข้อ ๔ ให้ยกเลิกความในข้อ ๙ (ง) (จ) แห่งระเบียบกรมการขนส่งทางบก
ว่าด้วยการรับจดทะเบียนรถยนต์รับจ้าง (รถแท็กซี่) ในเขตกรุงเทพมหานคร พ.ศ. ๒๕๓๕ ซึ่งแก้ไขเพิ่มเติม
โดยระเบียบกรมการขนส่งทางบก ว่าด้วยการรับจดทะเบียนรถยนต์รับจ้าง (แท็กซี่) ในเขตกรุงเทพมหานคร
(ฉบับที่ ๕) พ.ศ. ๒๕๓๖ และ (ฉบับที่ ๖) พ.ศ. ๒๕๓๘ และให้ใช้ความต่อไปนี้แทน
ข้อ ๙ (ง) รถยนต์รับจ้างต้องจัดให้มีเครื่องหมายเป็นหมายเลขทะเบียนรถพื้นเครื่องหมายเป็นสีเหลือง
ตัวอักษรประจำหมวด หมายเลขทะเบียนเป็นตัวอักษรไทยและอักษรภาษาอังกฤษตัวพิมพ์ใหญ่
ภายในกรอบเป็นสีดำ ซึ่งทำด้วยวัสดุโลหะ คงทนต่อสภาพใช้งานไม่หลุดลอกโดยง่าย
มีลักษณะและขนาดตามที่กรมการขนส่งทางบกให้ความเห็นชอบ ยึดติดมั่นคงไว้ที่แนวกึ่งกลางประตูรถด้านใน
ใต้ขอบกระจกประตูรถตอนหลังทั้งสองบาน ในลักษณะที่ผู้โดยสารสามารถมองเห็นได้ชัดเจน มิให้มีสิ่งใดปิดบังไว้
สำหรับตัวอักษรภาษาอังกฤษตัวพิมพ์ใหญ่ ให้กำหนดโดยการเทียบหมวดตัวอักษรประจำหมวดหมายเลขทะเบียนรถ
ตามบัญชีเทียบหมวดตัวอักษรที่แนบท้ายระเบียบนี้

ข้อ ๕ ให้รองอธิบดี (ฝ่ายปฏิบัติการ) กรมการขนส่งทางบก
รักษาการตามระเบียบนี้


ประกาศ
ณ วันที่ ๒๖ กุมภาพันธ์ พ.ศ. ๒๕๔๗
ปิยะพันธ์
จัมปาสุต
อธิบดีกรมการขนส่งทางบก
[เอกสารแนบท้าย]

๑.
บัญชีเทียบหมวดตัวอักษรของรถยนต์สาธารณะเป็นภาษาอังกฤษ
๒.
ลักษณะและขนาดของเครื่องหมาย

(ดูข้อมูลจากภาพกฎหมาย)

































นันทนา/ผู้จัดทำ
๖ ตุลาคม ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๓๗/๒๙ กันยายน ๒๕๔๙